Вакцинэр цIыхухэм яхэлъхьэным хуэунэтIа лэжьыгъэр щIохуабжьэ
КъБР-м и Iэтащхьэ КIуэкIуэ Казбек дыгъуасэ иригъэкIуэкIащ республикэм коронавирус узыфэ зэрыцIалэм зыщемыгъэубгъуным хуэунэтIауэ зэфIагъэкIхэм щытепсэлъыхьа зэIущIэ.
КIуэкIуэ Казбек къыхигъэщащ цIыхухэм вакцинэр яхэлъхьэным хуэунэтIа лэжьыгъэр республикэм зэрыщыщIэхуабжьэр. «Вакцинэр зэман кIэщIым къриубыдэу цIыху куэдым яхэлъхьэным Iэмал къитынущ эпидемиологие щытыкIэр ди нэIэ щIэтынымкIэ икIи узыфэм нэхъ зыщытхъумауэ гъэ еджэгъуэщIэм дрихьэлIэжынымкIэ», — къыхигъэщхьэхукIащ абы.
КъБР-м узыншагъэр хъумэнымкIэ и министрым и къалэнхэр зыгъэзащIэ Къардэн Заур жиIащ блэкIа жэщ-махуэм республикэм мастэр цIыху 2340-м зэрыщыхалъ-хьар, псори зэхэту ар цIыху 53797-м хаIуакIэщ. Вакцинэм и етIуанэ хэлъхьэгъуэр зы жэщ-махуэм къриубыдэу цIыху 499-м ирахьэлIащ. Вакцинэм и хэIугъуитIри зыхалъхьар цIыху мин 36-м щIегъу.
Республикэм и поликлиникэ, амбулаторэ псоми мастэр цIыхухэм щыхалъхьэ, абы хуэщIауэ псори зэхэту щIыпIэ 50 къызэрагъэпэщащи, а лэжьыгъэм гуп 40-м нэблагъэ егъэбыдылIащ.
Вэсэмахуэ республикэм къыIэрыхьащ «Гам-Ковид-Вак» («Спутник V») вакцинэ хэIугъуэу 3340-рэ. Тхьэмахуэм къриубыдэу иджыри апхуэдэ вакцинэ хэIугъуэ 21790-рэ, «КовиВак»-м хуэдэу 780-рэ къахуэкIуэнущ. Мастэр куэдым яхэлъхьэн зэрыхуейм къыхэкIыу КъБР-м Узыншагъэр хъумэнымкIэ и министерствэм къэралым Узыншагъэр хъумэнымкIэ и министерствэм зыхуигъэзащ мастэу нэхъыбэ къыхуаутIыпщыну, жиIащ министрым и къуэдзэм.
Иужьрей жэщ-махуэм республикэм коронавирус узыфэр цIыху 27-м къайуэлIауэ къыщахутащ лабораторэхэм, госпиталхэм цIыху 291-м медицинэ дэIэпыкъуныгъэ щагъуэт, абыхэм ящыщу 35-р реанимацэхэм щIэлъщ. ГоспиталитIым псори зэхэту гъуэлъыпIэ 314-рэ щIэтщ.
КъБР-м и Iэтащхьэмрэ
Правительствэмрэ я пресс-IуэхущIапIэ.
